ธกส.คาดราคายาง-อ้อยปีนี้ขยับดีขึ้น
ธ.ก.ส.คาดเศรษฐกิจเกษตรไทยปีหน้าโต 3% ชี้อ้อย ยาง ปาล์ม ราคาขยับ
2 ม.ค. 2560

ธ.ก.ส.คาดเศรษฐกิจเกษตรไทยปีหน้าโต 3% ชี้อ้อย ยาง ปาล์ม ราคาขยับ
ศูนย์วิจัยและพัฒนา ธนาคารเพื่อการเกษตรและสหกรณ์การเกษตร (ธ.ก.ส.) คาดว่าเศรษฐกิจเกษตรไทยปี 2560 ขยายตัว 3% จากแนวโน้มเศรษฐกิจโลกที่ขยายตัว ส่งผลให้มูลค่าการค้าสินค้าเกษตรโลกเพิ่มขึ้น ประกอบกับเงินบาทมีแนวโน้มอ่อนค่า รวมทั้งสภาพอากาศและปริมาณน้ำที่เอื้อต่อการผลิตทางการเกษตร
ทั้งนี้ ผลผลิตพืชเริ่มกลับมาขยายตัวเป็นครั้งแรกในไตรมาสสุดท้ายปี 2559 ส่วนด้านปศุสัตว์ ปริมาณจะขยายตัวรองรับความต้องการบริโภคที่เพิ่มขึ้น เช่น ไก่เนื้อและสุกร โดยคาดว่าสินค้าเกษตรที่จะมีราคาสูงขึ้น ได้แก่ อ้อยโรงงานและน้ำตาลทราย ยางพารา ปาล์มน้ำมัน ไก่เนื้อ สุกร และกุ้งขาวแวนนาไม ส่วนสินค้าเกษตรที่คาดว่าราคาจะลดลง ได้แก่ ข้าว ข้าวโพดเลี้ยงสัตว์ และมันสำปะหลัง
อย่างไรก็ตาม เศรษฐกิจเกษตรไทยยังมีปัจจัยเสี่ยงจากเศรษฐกิจจีนที่ชะลอตัว นโยบายของประธานาธิบดีคนใหม่ของสหรัฐที่มีแนวโน้มเน้นการปฏิรูปและไม่สนับสนุนการเปิดเสรีการค้า ทำให้การส่งออกสินค้าเกษตรมีความเสี่ยงมากขึ้นในสินค้าผลิตภัณฑ์ยาง อาหารทะเล และผลไม้กระป๋องแปรรูป